**РЕПУБЛИКА СРПСКА**

 **ПРИЈЕДЛОГ**

**ЗАКОН**

**О РЕФЕРЕНДУМУ И ГРАЂАНСКОЈ ИНИЦИЈАТИВИ**

**Бања Лука, фебруар 2024. године**

**Приједлог**

**ЗАКОН**

**О РЕФЕРЕНДУМУ И ГРАЂАНСКОЈ ИНИЦИЈАТИВИ**

**I ОСНОВНЕ ОДРЕДБЕ**

Члан 1.

Овим законом уређује се: расписивање и спровођење референдума у Републици Српској (у даљем тексту: републички референдум) и референдума у граду, односно општини (у даљем тексту: локални референдум), органи за спровођење референдума, гласачки списак, гласачка мјеста, рад гласачких одбора, начин непосредног изјашњавања грађана на референдуму, утврђивање резултата гласања на гласачком мјесту, заштита права грађана у спровођењу референдума и начин остваривања грађанске иницијативе.

Члан 2.

1. Републички референдум може се расписати ради претходног изјашњавања грађана, у складу са Уставом Републике Српске (у даљем тексту: Устав).
2. Локални референдум може се расписати ради претходног изјашњавања грађана о питањима из надлежности града, односно општине, утврђених законом и статутом града, односно општине.
3. Локални референдум спроводи се на начин и по поступку утврђеним овим законом и статутом града, односно општине.

Члан 3.

На начин утврђен овим законом грађани иницирају промјену Устава, те иницирају, односно предлажу доношење закона, других прописа и општих аката из надлежности Народне скупштине Републике Српске (у даљем тексту: Народна скупштина), града, односно општине, расписивање референдума о одређеном питању и подносе друге приједлоге у складу са Уставом, законом и статутом града, односно општине (у даљем тексту: грађанска иницијатива).

Члан 4.

1. Право изјашњавања на референдуму имају грађани који у складу са Уставом и законом имају бирачко право.
2. Право учествовања у грађанској иницијативи имају грађани који у складу са уставом и законом имају бирачко право.

Члан 5.

1. Референдум и грађанска иницијатива су облици непосредног и слободног изјашњавања грађана.
2. Нико не може позвати грађанина на одговорност због изјашњавања на референдуму, односно због учествовања у грађанској иницијативи у складу с овим законом.

Члан 6.

1. Грађани који имају право изјашњавања на референдуму имају право да гласају лично у јединици локалне самоуправе у којој имају пребивалиште у Републици Српској.
2. Грађани који имају право изјашњавања на референдуму, а живе у иностранству, имају право да гласају лично у складу са ставом 1. овог члана, односно на мјестима које Републичка изборна комисија Републике Српске (у даљем тексту: Републичка комисија) одреди у иностранству.
3. Републичка комисија ће правилником уредити поступак гласања у иностранству, а посебно поступак и рокове пријављивања за гласање, именовање гласачких одбора, утврђивање броја гласачких мјеста и њихов распоред и поступак сровођења гласања.
4. Републичка комисија ће правилником уредити поступак гласања грађана који у складу са овим законом не могу гласати на гласачком мјесту због старости, болести, инвалидности, који се налазе у установама за извршење кривичних и прекршајних санкција или другим установама.

Члан 7.

1. На референдуму грађани се изјашњавају о једном или више питања лично и тајно, на гласачким листићима.
2. У грађанској иницијативи грађани учествују потписивањем одговарајућег приједлога.

Члан 8.

1. Средства за спровођење републичког референдума обезбјеђују се у буџету Републике Српске (у даљем тексту: Република), на посебним буџетским позицијама Народне скупштине.
2. Средства за спровођење локалног референдума обезбјеђују се у буџету града, односно општине.
3. На радње, акте, поднеске и остале списе у вези са спровођењем референдума и остваривањем грађанске иницијативе не плаћају се таксе.

Члан 9.

1. Поступак спровођења референдума је јаван.
2. Јавност поступка спровођења референдума подразумијева право сваког грађанина да под једнаким условима, путем средстава јавног информисања или на други одговарајући начин, буде благовремено и истинито информисан о свим фазама поступка.
3. Кампања за спровођење референдума спроводи се организовањем и одржавањем јавних скупова, штампањем и дијељењeм плаката, постера и других штампаних материјала, као и посредством интернета и друштвених мрежа.
4. Кампања путем средстава јавног информисања, односно медијска кампања спроводи се на начин да медији правично, професионално и стручно прате активности на спровођењу референдума уз досљедно поштивање новинарског кодекса, демократских принципа и правила, а посебно начело слободе изражaвања.
5. Медији прате активности прије спровођења референдума поштујући принципе уравнотежености, поштења и непристраности.
6. Кампања путем средстава јавног информисања и јавних скупова поводом референдума престаје 24 часа прије дана одржавања референдума.
7. Републичка комисија доноси упутство којим уређује правила понашања средстава јавног информисања и заинтересованих субјеката у кампањи за спровођење референдума.

Члан 10.

1. Грађани имају право на заштиту права у поступку спровођења референдума, као и право да указују на пропусте и недостатке у поступку остваривања грађанске иницијативе.
2. Подаци о личности прикупљени у поступку спровођења референдума и оставривања грађанаске иницијативе, не могу се користити у друге сврхе и уживају заштиту у складу са овим законом и законом који се уређује заштита личних података.

**II РАСПИСИВАЊЕ РЕФЕРЕНДУМА И ОРГАНИ ЗА СПРОВОЂЕЊЕ РЕФЕРЕНДУМА**

Члан 11.

1. Народна скупштина одлуку о расписивању републичког референдума доноси већином гласова укупног броја народних посланика.
2. Приједлог за расписивање републичког референдума могу поднијети предсједник Републике, Влада Републике Српске, најмање 30 народних посланика или најмање 10.000 гласача.
3. Скупштина јединице локалне самоуправе одлуку о расписивању локалног референдума доноси већином гласова укупног броја одборника.
4. Приједлог за расписивање локалног референдума могу поднијети једна трећина одборника, градоначелник, односно начелник општине, најмање 10% гласача уписаних у гласачки списак града, односно општине или 3000 гласача ако је у гласачки списак града, односно општине уписано више од 30 000 гласача.
5. Од дана ступања на снагу одлуке о расписивању референдума из ст. 1. и 3. овог члана до дана спровођења референдума не може протећи мање од 30 дана ни више од шест мјесеци.

Члан 12.

1. Одлука о расписивању референдума садржи нарочито: назначење територије за коју се референдум расписује, питање или питања о којима се грађани изјашњавају и вријеме спровођења референдума.
2. Одлука о расписивању референдума објављује се на начин на који се објављују акти органа који је расписао референдум.

Члан 13.

1. Органи за спровођење референдума су Републичка комисија, градска, односно општинска изборна комисија и гласачки одбор.
2. Гласачке одборе за спровођење републичког, односно локалног референдума образује градска, односно општинска изборна комисија.

Члан 14.

1. Републичка комисија ће у року од 15 дана од дана ступања на снагу одлуке о расписивању републичког референдума, закључити споразум са надлежним органима власти Брчко Дистрикта Босне и Херцеговине о спровођењу референдума за грађане Брчко Дистрикта Босне и Херцеговине који имају држављанство Републике Српске .
2. Уколико се, из било којег разлога, не закључи споразум из става 1. овог члана, Републичка комисија ће за изјашњавање грађана на републичком референдуму, са пребивалиштем у Брчко Дистрикту Босне и Херцеговине који имају држављанство Републике Српске , одредити гласачка мјеста на територији Републике Српске.

Члан 15.

Републички органи и организације и органи јединица локалне самоуправе дужни су да органима за спровођење референдума достављају податке о којима воде службену евиденцију и пружају стручну и техничку помоћ потребну за њихов рад у складу са Уставом, изборним и другим законима и прописима.

Члан 16.

Рад органа за спровођење референдума је јаван.

Члан 17.

1. Републички референдум спроводе: Републичка комисија, градска, односно општинска изборна комисија и ­гласачки одбори.
2. Локални референдум спроводи градска, односно општинска изборна комисија и ­гласачки одбори.

Члан 18.

Састав, организација, надлежности и друга питања од значаја за рад Републичке комисије и градске, односно општинске изборне комисије уређују се Изборним законом Републике Српске.

Члан 19.

1. Гласачки одбор именује се за свако гласачко мјесто, најкасније десет дана прије дана одређеног за изјашњавање на референдуму.
2. Гласачки одбор чине предсједник и два члана.
3. Предсједнику и члановима гласачког одбора именују се замјеници.
4. Приликом именовања гласачких одбора, обавезно се води рачуна о сразмјерној заступљености политичких странака у скупштини која је расписала референдум.
5. Предсједник и чланови гласачког одбора морају имати бирачко право.

Члан 20.

1. Гласачки одбор руководи гласањем на гласачком мјесту, обезбјеђује правилност и тајност гласања и утврђује резултате гласања на гласачком мјесту.
2. Гласачки одбор се стара о одржавању реда на гласачком мјесту за вријеме изјашњавања на референдуму.

 **III ГЛАСАЧКИ СПИСАК**

Члан 21.

1. Гласачки списак је евиденција о грађанима који у складу са овим законом имају право изјашњавања на референдуму.
2. Гласачки списак формира се, води и користи за потребе организовања и спровођења републичког и локалног референдума.
3. Грађани имају право увида у гласачки списак.

Члан 22.

1. Гласачки списак је јединствен, сталан и редовно се ажурира.
2. У Гласачки списак уписују се грађани који имају право изјашњавања на референдуму, који:
3. су навршили 18 година,
4. имају пријављено пребивалиште у Републици Српској,
5. ће на дан одржавања референдума навршити 18 година и
6. имају право да гласају на референдуму, а живе уиностранству.
7. Гласачки списак не садржи имена грађана који имају право изјашњавања на референдуму којима је правоснажном одлуком надлежног органа одузета пословна способност.
8. Ако је лице из става 3. овог члана уписано у гласачки списак, брисаће се, а ако се лицу правоснажном одлуком надлежног органа врати пословна способност, уписаће се у гласачки списак.
9. Републичка комисија правилником прописује форму и садржај гласачког списка.

Члан 23.

1. Гласачки списак сачињава се и води на основу података из евиденције о јединственом матичном броју и евиденције о пребивалишту и боравишту, које води Министарство унутрашњих послова.
2. У гласачки списак се уписују подаци о држављанима Републике Српске који имају пребивалиште у Брчко Дистрикту Босне и Херцеговине, а који се преузимају путем Министарства унутрашњих послова.
3. За тачност и ажурност података потребних за израду гласачког списка одговоран је орган надлежан за вођење евиденције о тим подацима.

Члан 24.

1. Републичка комисија води гласачки списак и одговорна је за тачност, ажурност и укупни интегритет гласачког списка.
2. Републичка комисија приликом вођења гласачког списка:

1) обавјештава надлежне органе о уоченим недостацима и преузима одговарајуће мјере и радње за отклањање неправилности и успостављање тачности и ажурности гласачког списка,

2) води посебне евиденције о лицима којима је на основу закона одузето право да гласају и

3) закључује и потврђује коначне изводе из гласачког списка који се користи за спровођење референдума.

1. Републичка комисија прописује рокове и начин за закључивање и потврђивање коначног гласачког списка и за достављање података о промјенама у евиденцији грађана који гласају у иностранству.
2. Републичка комисија доноси правилник из става 2. тачка 3) и става 3. овог члана.

Члан 25.

1. Гласачки списак садржи сљедеће податке о грађанима који имају право изјашњавања на референдуму:
2. презиме,
3. име,
4. име једног родитеља,
5. датум рођења,
6. јединствени матични број,
7. пол,
8. назив јединице локалне самоуправе гдје гласач има пребивалиште,
9. мјесто пребивалишта,
10. улица пребивалишта,
11. кућни број,
12. гласачко мјесто,
13. датум пријаве пребивалишта и
14. рубрика „напомена“.
15. Гласачки списак води се и обрађује у електронском облику.
16. Гласачком списку и његовим изводима приступа се и подаци се обрађују истом методологијом и употребом истог система за обраду података на свим мјестима на којима се врше послови обраде података и прибављају подаци за потребе вођења гласачког списка.
17. Гласачки списак се води по јединственој методологији и систему, чији садржај и начин коришћења утврђују Министарство унутрашњих послова, које доставља списак грађана са подацима о пребивалишту, и Републичка комисија.

(5) Приликом објављивања података из гласачког списка и стављања садржаја јавности на увид води се рачуна о заштити личних података.

 Члан 26.

Републичка комисија, за потребе вођења гласачког списка и за израду извода из гласачког списка, податке о имену и презимену, јединственом матичном броју, мјесту пребивалишта, улици и кућном броју, те броју идентификационог документа грађана, преузима и провјерава из евиденције о јединственом матичном броју, евиденције о пребивалишту и боравишту, евиденције о личној карти, евиденције о путној исправи и евиденције о возачкој дозволи, посредством Министарства унутрашњих послова, електронским путем.

Члан 27.

1. Републичка комисија, на основу података садржаних у гласачком списку израђује извод из гласачког списка који садржи податке о свим грађанима са правом гласа на референдуму и доставља га градској, односно општинској изборној комисији, најкасније у року од десет дана прије дана одржавања референдума.
2. Извод из гласачког списка води се према мјесту пребивалишта грађана који имају право изјашњавања на референдуму по гласачким мјестима.
3. Грађанин који има право изјашњавања на референдуму налази се у једном изводу из гласачког списка и на једном гласачком мјесту.
4. Грађанин који има право изјашњавања на референдуму уписан је у извод из гласачког списка у јединици локалне самоуправе у којој има пријављено пребивалиште.

Члан 28.

1. Грађанин који има право изјашњавања на референдуму, а који промијени пребивалиште 30 дана прије дана одржавања референдума, наћи ће се на изводу из гласачког списка на гласачком мјесту у јединици локалне самоуправе у којој је имао пребивалиште до дана промјене пребивалишта.
2. Министарство унутрашњих послова провјерава тачност података о промјени пребивалишта и боравишта, о чему се сачињава службени извјештај.

Члан 29.

1. Сваки грађанин који има право изјашњавања на референдуму има право да изврши увид у извод из гласачког списка и захтијева његове исправке ако се ради о исправци његових личних података.
2. Захтјев за исправку података у изводу из гласачког списка подноси се у писаној форми органу који је надлежан за вођење службене евиденције о тим подацима, који одлучује о захтјеву и врши исправке у службеним евиденцијама.

Члан 30.

Републичка комисија доноси упутство којим утврђује начин и поступак израде извода из гласачког списка за гласаче који су везани за домове због старости, болести или инвалидитета и који се налазе у установама за извршење кривичних и прекршајних санкција или другим установама, а имају право да гласају на референдуму.

Члан 31.

1. Грађанин који живи у иностранству и који има право изјашњавања на референдуму и уписан је у гласачки списак дужан је да Републичкој комисији поднесе пријаву о мјесту изјашњава на референдуму.
2. Уз потписану пријаву подноси се доказ о идентитету подносиоца пријаве у складу са овим законом и подацима о адреси у иностранству, те изјашњење о опцији гласања у иностранству.

Члан 32.

1. Грађанин који има право изјашњавања на референдуму, а не налази се на закљученом изводу из гласачког списка може да гласа на гласачком мјесту према његовом пребивалишту, ако предочи важећи идентификациони документ и увјерење о мјесту пребивалишта.
2. Републичка комисија правилником ближе прописује начин и поступак гласања грађана на референдуму и става 1. овог члана.

**IV ИЗЈАШЊАВАЊЕ ГРАЂАНА НА РЕФЕРЕНДУМУ**

Члан 33.

1. Гласање се спроводи на гласачким мјестима, осим ако овим законом није другачије одређено.
2. Гласање се спроводи на мјестима која су у складу са изборним прописима одређена као бирачка мјеста.

Члан 34.

1. Гласачка мјеста одређује градска, односно општинска изборна комисија, најкасније 15 дана прије дана одржавања референдума, и Републичка комисија за иностранство.
2. Градска, односно општинска изборна комисија након одређивања гласачких мјеста, обавјештава Републичку комисију о локацији гласачких мјеста на подручју јединице локалне самоуправе.
3. Републичка комисија може да промијени локацију гласачког мјеста ако утврди да гласачко мјесто није погодно за гласање.
4. Свако гласачко мјесто означава се редним бројем.
5. Градска, односно општинска изборна комисија, најкасније десет дана прије дана одржавања референдума, објављује која су гласачка мјеста одређена за гласање и гдје гласачи могу да гласају.

Члан 35.

1. Гласачко мјесто одређује се према броју гласача и може да има до 1000 гласача, узимајући у обзир и удаљеност гласача од гласачког мјеста.
2. У просторији одређеној за гласање уређује се посебан простор у којем је осигурана тајност гласања.
3. Градска, односно општинска изборна комисија дужна је да благовремено осигура да простор одређен за гласачко мјесто буде припремљен и отворен за вријеме гласања.
4. Под гласачким мјестом и његовом околином, у смислу овог закона, сматра се гласачко мјесто као и простор у кругу од 50 метара од улаза у зграду у којој се налази гласачко мјесто.

Члан 36.

1. Градска, односно општинска изборна комисија, у складу са упутством Републичке комисије, а најкасније 12 часова прије отварања гласачких мјеста на дан одржавања референдума, доставља гласачком одбору гласачки материјал, укључујући одговарајући број гласачких кутија, гласачких листића извод из Гласачког списка за одређено гласачко мјесто и образац записника о раду гласачког одбора, о чему се сачињава записник који потписују сви чланови гласачког одбора.
2. У случају да је гласачки материјал из става 1. овог члана непотпун или да није у исправном стању, гласачки одбор о томе обавјештава градску, односно општинску комисију, која је дужна, да одмах отклони све уочене недостатке, а најкасније до отварања гласачког мјеста.
3. Гласачки одбор одговоран је за безбједност гласачког материјала од тренутка пријема материјала до завршетка свих дужности након затварања гласачког мјеста и уручења гласачког материјала градској, односно општинскoј комисији у складу са одредбама овог закона.

Члан 37.

1. Републичка комисија обезбјеђује гласачком одбору довољан број гласачких листића, укључујући и одређен број додатних гласачких листића у односу на број гласачких листића који су према изводу из гласачког списка потребни за то гласачко мјесто.
2. Републичка комисија упутством ближе уређује начин задуживања гласачких листића за свако гласачко мјесто и начин контроле гласачких листића.
3. Градска, односно општинска изборна комисија, у складу са упутством Републичке комисије потврђује број примљених гласачких листића, као и број гласачких листића достављених гласачким одборима.

Члан 38.

 Сви чланови гласачког одбора или њихови замјеници дужни су да присуствују цијелом процесу гласања, укључујући утврђивање резултата гласања на гласачком мјесту.

Члан 39.

1. Предсједник гласачког одбора, заједно са осталим члановима гласачког одбора, одржава ред на гласачком мјесту и његовој околини.
2. Ако је ред на гласачком мјесту нарушен, предсједник гласачког одбора може затражити помоћ органа унутрашњих послова.
3. За вријеме док се на гласачком мјесту налазе припадници органа унутрашњих послова гласање се прекида.
4. Предсједник гласачког одбора, приликом отварања гласачког мјеста, одређује дужности сваком члану гласачког одбора, које евидентира у записник о раду гласачког одбора у дијелу предвиђеном за уношење тих података.
5. Предсједник гласачког одбора може са гласачког мјеста и из његове околине удаљити сваку особу која нарушава ред.
6. Свако удаљавање са гласачког мјеста уноси се у записник о раду гласачког одбора.
7. Гласачки одбор одлучује о удаљавању са гласачког мјеста посматрача акредитованог у складу са законом.
8. На гласачком мјесту и у његовој околини није дозвољено ношење оружја или опасних предмета осим за припаднике органа унутрашњих послова у случају из става 2. овог члана.
9. На гласачком мјесту и у његовој околини није дозвољено доношење и истицање обиљежја и симбола који имају политичку конотацију.

Члан 40.

1. Током гласања води се записник о раду гласачког одбора.
2. У записник о раду гласачког одбора уносе се информације у вези са гласањем, као и други догађаји који се дешавају на гласачком мјесту и у његовој околини, од отварања гласачког мјеста до утврђивања резултата референдума.
3. Форму и садржај записника о раду гласачког одбора прописује упутством Републичка комисија.
4. У записник се уносе сљедећи подаци:
	* + 1. списак и количина гласачког материјала која је достављена на гласачко мјесто,
			2. списак свих акредитованих посматрача на гласачком мјесту и
			3. сви подаци који се, у складу са одредбама овог закона, уносе у записник о раду гласачког одбора.
5. Члан гласачког одбора, гласач или акредитовани посматрач има право да у записник о раду гласачког одбора унесе своје мишљење или примједбе на процес гласања или их предаје у писаној форми о чему предсједник гласачког одбора издаје потврду и обавјештава градску, односно општинску изборну комисију.
6. Ако лице из става 5. овог члана не потпише записник о раду гласачког одбора његово мишљење или примједбе неће се разматрати, а ако му се онемогући да унесе своје мишљење или примједбе у записник, може да их достави градској, односно општинској изборној комисији.

Члан 41.

Прије почетка гласања гласачки одбор у присуству акредитованих посматрача ће:

1. изложити празне гласачке кутије и запечатити их,
2. пребројати и уписати у одговарајуће обрасце укупан број гласача за гласачко мјесто на основу извода и гласачког списка и
3. пребројати и уписати у одговарајуће обрасце укупан број свих гласачких листића који су примљени за то гласачко мјесто.

Члан 42.

1. Гласачко мјесто отворено је од 7.00 до 19.00 часова.
2. Гласање се закључује истеком времена одређеног за гласање, а грађанима који су се затекли на гласачком мjесту у тренутку његовог затварања омогућиће се да гласају.
3. Ако су гласали сви грађани на гласачком мјесту који су уписани у евиденцију грађана с бирачким правом, гласање се може закључити и прије истека времена одређеног за гласање.

Члан 43.

1. Ако је због нарушавања реда, гласање прекинуто у трајању до три часа или краће, гласање ће се продужити за вријеме колико је трајао прекид гласања о чему одлучује предсједник гласачког одбора.
2. Ако је прекид трајао дуже од три часа о дужини времена за које се гласање продужава одлучује градска, односно општинска изборна комисија.
3. Ако гласачко мјесто није отворено на вријеме, а кашњење је трајало до три часа или краће, гласање се може продужити за вријеме трајања кашњења о чему одлучује предсједник гласачког одбора.
4. Ако је кашњење трајало дуже од три часа о дужини времена за које се гласање продужава одлучује градска, односно општинска комисија изборна комисија.

Члан 44.

1. Чланови гласачког одбора дужни су да гласачу објасне начин гласања и обезбиједе тајност гласања.
2. Чланови гласачког одбора не смију утицати на одлуку гласача.
3. На захтјев гласача који је слијеп, неписмен или је физички неспособан, предсједник гласачког одбора одобрава другом лицу које изабере гласач да му помаже приликом потписивања извода из гласачког списка и гласању.
4. Лице које помаже приликом гласања не може бити члан гласачког одбора или акредитовани посматрач.
5. Лице које помаже гласачу да гласа уписаће своје лично име штампаним словима на извод из гласачког списка до имена гласача којем је помагало и потисати се.
6. Једно лице може, у смислу ст. 4. и 5. овог члана, помагати само једном гласачу и не мора бити регистрован гласач.

Члан 45.

1. Гласач гласа на гласачком мјесту за које је уписан у гласачки списак.
2. Предсједник или члан гласачког одбора утврђује идентитет гласача на основу важеће личне исправе.
3. Важећа лична исправа са фотографијом у смислу става 2. овог члана је један од сљедећих докумената:
4. лична карта,
5. пасош и
6. возачка дозвола.
7. Ако је гласач промијенио лично име дужан је да уз једну од личних исправа из става 3. овог члана да на увид и акт надлежног органа о промјени личног имена.

Члан 46.

1. Уколико грађанин приступи другом гласачком мјесту у граду, односно општини свог пребивалишта, тада се упућује да гласачко право изврши на гласачком мјесту на коме је уписан у гласачки списак.
2. Уколико грађанин приступи гласачком мјесту изван свог пребивалишта, омогућиће му се гласачко право и гласаће на непотврђеном гласачком листићу.

Члан 47.

1. Члан гласачког одбора дужан је да утврди идентитет гласача, означи његово име и презиме у изводу из гласачког списка, на који ће се гласач потписати, након чега члан гласачког одбора издаје гласачки листић.
2. Потпис гласача на изводу из гласачког списка мора одговарати потпису на личној исправи из члана 45. став 3. овог закона која се предочава члану гласачког одбора о чему је члан гласачког одбора дужан да га упозори.

Члан 48.

1. Питање о коме се грађани референдумом изјашњавају мора бити изражено јасно тако да се на њега може одговорити ријечју "за" или "против", односно "да" или "не".
2. Кад се на референдуму грађани изјашњавају истовремено о више питања, свако питање мора бити посебно формулисано на гласачком листићу тако да се на свако може одговорити ријечју "за" или "против", односно "да" или "не".

Члан 49.

Гласачки листић за изјашњавање на референдуму (у даљем тексту: гласачки листић) садржи:

1) назив органа који је расписао референдум,

2) датум одржавања референдума,

3) питање или питања о којима грађани треба да се изјасне на референдуму,

4) ријечи "за" и "против", односно ријечи "да" и "не" једну поред друге и

5) отисак печата надлежне комисије.

Члан 50.

1. Гласачке листиће припрема Републичка комисија када се спроводи републички референдум, а градска, односно општинска изборна комисија, када се спроводи локални референдум.
2. Комисија из става 1. овог члана, утврђује број гласачких листића који мора бити једнак броју грађана који имају право изјашњавања на референдуму уписаних у гласачки списак, као и број резервних гласачких листића за спровођење републичког, односно локалног референдума.
3. Гласачки листићи штампају се на једном мјесту.

Члан 51.

1. Гласачки листић штампа се тако да има два дијела и то контролни купон, односно одрезак гласачког листића на којем се налази јединствени серијски број и гласачки листић.
2. Јединствени серијски број не смије бити одштампан на гласачком листићу.
3. Контролни купон, односно одрезак гласачког листића и гласачки листић одвојени су перфорацијом.
4. Јединствени серијски број има седам цифара, почев од броја 0000001.
5. Распон серијских бројева на контролном купону одговара броју гласача уписаних у гласачки списак, с тим што се број гласачких листића по редослиједу серијских бројева на контролном купону одређује за свако гласачко мјесто.
6. Контролни купон гласачког листића штампа се по ширини највише до једне половине ширине гласачког листића.

Члан 52.

Гласа се заокруживањем на гласачком листићу једног од могућих одговора.

Члан 53.

1. По завршеном гласању гласачки одбор утврђује резултате гласања на гласачком мјесту и о томе саставља записник.
2. Неважећи гласачки листић је онај листић на коме су заокружене и ријеч "за" и ријеч "против", односно и ријеч "да" и ријеч "не", непопуњен листић и листић који је тако попуњен да се не може са сигурношћу утврдити како се грађанин изјаснио.
3. Неважећи гласачки листић је и онај листић који садржи ознаке које је гласач дописао, а на основу којих се може утврдити његов идентитет или који садржи друге податке супротно члану 49. овог закона.
4. У записнику о резултату гласања на гласачком мјесту наводе се: датум и мјесто одржавања гласања, гласачко мјесто, лична имена чланова гласачког одбора, приједлог који је стављен на референдум, број грађана с бирачким правом на гласачком мјесту, број грађана с бирачким правом који је гласао, број неупотријебљених гласачких листића, укупан број важећих гласачких листића, укупан број неважећих гласачких листића, број гласова ''за'' или ''да'', односно ''против'' или ''не'' кад се гласало о неком питању, број гласова за сваки од приједлога кад се гласало између више приједлога, резултат гласања, као и друге чињенице важне за гласање и рад гласачког одбора.
5. Сваки члан гласачког одбора може дати издвојено мишљење и примједбе на записник. Записник потписују сви чланови гласачког одбора.
6. Записник и остале материјале са гласања гласачки одбор доставља надлежној комисији у року од 12 часова од затварања гласачког мјеста.

Члан 54.

1. Извјештај о спроведеном референдуму надлежна комисија доставља органу који је расписао референдум, у року од 15 дана од дана завршетка гласања.
2. Орган који је расписао референдум дужан је да на првој наредној сједници од дана подношења извјештаја надлежне комисије констатује резултате референдума.
3. Резултат републичког референдума објављује се у форми извјештаја у "Службеном гласнику Републике Српске", најкасније у року од 30 дана од дана констатовања резултата референдума.
4. Резултати локалног референдума објављују се на начин на који се објављује одлука о расписивању референдума, најкасније у року од 30 дана од дана констатовања резултата референдума.

Члан 55.

Референдумско питање добило је подршку грађана ако се за њега изјаснила натполовична већина грађана која је гласала на референдуму.

Члан 56.

Ако су се грађани референдумом претходно изјаснили о одређеном питању, надлежни орган ће донијети одговарајући акт у року од шест мјесеци од дана одржавања референдума у складу са Уставом и законом.

Члан 57.

О истом референдумском питању, без обзира на резултат изјашњавања грађана на референдуму, грађани се не могу поново изјашњавати референдумом у року краћем од шест мјесеци од дана одржаног референдума.

**V ЗАШТИТА ПРАВА ГРАЂАНА**

Члан 58.

1. Грађанин који има право изјашњавања на референдуму може поднијети приговор надлежној комисији због неправилности у спровођењу референдума.
2. Приговор из става 1. овог члана подноси се у року од 24 часа од тренутка када је одлука донесена, извршена радња или учињен пропуст у спровођењу референдума.
3. Приговор који се односи на рад гласачког одбора кад се спроводи републички референдум подноси се Републичкој комисији, а кад се спроводи локални референдум приговор се подноси градској, односно општинској изборној комисији.
4. Приговор који се односи на рад градске, односно општинске изборне комисије подноси се Републичкој комисији.
5. Комисија надлежна за одлучивање по приговору затражиће од непосредно нижег органа изјашњење на наводе у приговору и гласачки материјал на који се односи приговор.
6. Комисија из ст. 3. и 4. овог члана одлучује о приговору у року од 48 часова од подношења приговора и одлуку доставља подносиоцу приговора.

Члан 59.

1. Ако је неправилност учињена на једном или више гласачких мјеста битно утицала на резултате гласања, надлежна комисија поништиће изјашњавање на тим гласачким мјестима и одредити датум поновног изјашњавања најкасније у року од седам дана од дана поништавања изјашњавања.
2. О поништавању гласања градска, односно општинска изборна комисија обавјештава Републичку комисију кад се спроводи републички референдум.
3. Ако је до неправилности у спровођењу републичког референдума дошло поступком градске, односно општинске изборне комисије, Републичка комисија поништиће неправилно спроведене радње и одредити да се оне понове.

Члан 60.

1. Против рјешења комисије из члана 58. овог закона, као и у случају кад надлежна комисија није одлучила по приговору у прописаном року, подносилац приговора може поднијети жалбу Врховном суду Републике Српске (у даљем тексту: Врховни суд), у року од 48 часова од пријема рјешења комисије, односно од истека рока прописног за одлучивање комисије по приговору.
2. Врховни суд рјешава по жалби из става 1. овог члана у року од 48 часова од пријема жалбе.
3. Одлука Врховног суда по жалби коначна је.

**VI ОСТВАРИВАЊЕ ГРАЂАНСКЕ ИНИЦИЈАТИВЕ**

Члан 61.

1. Грађани ради остваривања грађанске иницијативе образују иницијативни одбор од најмање три члана који имају бирачко право.
2. Иницијативни одбор може образовати посебне одборе за прикупљање потписа на појединим мјестима.

Члан 62.

1. Ако се грађанском иницијативом тражи промјена Устава, закона, других прописа и општих аката из надлежности Народне скупштине, листа потписника иницијативе мора да садржи најмање 3.000 потписа грађана.
2. Ако се грађанском иницијативом тражи промјена прописа и општих аката из надлежности скупштине града, односно општине листа потписника иницијативе мора да садржи потребан број потписа грађана уписаних у бирачки списак града, односно општине, утврђен статутом у складу са прописима локалне самоуправе.

Члан 63.

1. Приједлог за промјену или доношење одговарајућег акта, односно други приједлог обухваћен грађанском иницијативом, мора бити сачињен тако да се из њега јасно виде правци промјена, односно рјешења о којима надлежни орган треба да се изјасни.
2. Приједлог из става 1. овог члана потписују чланови иницијативног одбора.
3. Приједлог за промјену или доношење одговарајућег акта мора бити сачињен у складу са пословником органа надлежног за доношење акта.

Члан 64.

1. Иницијативни одбор доставља приједлог органу надлежном за доношење акта, односно за рјешавање о питању на који се приједлог односи ради обавјештења да се за тај приједлог прикупљају потписи.
2. Надлежни орган потврђује пријем приједлога за који се прикупљају потписи на првој страници текста приједлога и овјерава сваку страницу текста приједлога у оноликом броју копија колико поднесе иницијативни одбор.
3. Надлежни орган задржава једну копију приједлога за који се прикупљају потписи.
4. Од подношења приједлога за који се прикупљају потписи приједлог се не може мијењати ни допуњавати.

Члан 65.

1. Иницијативни одбор пријављује прикупљање потписа Министарству унутрашњих послова - организационој јединици у граду, односно општини на чијој ће се територији прикупљати потписи.
2. Пријава из става 1. овог члана подноси се најкасније три дана прије почетка прикупљања потписа.
3. У пријави се наводе: назив органа коме је поднијет приједлог за који се прикупљају потписи и пријемни број под којим је тај приједлог заведен, мјесто, вријеме и начин прикупљања потписа, лични подаци лица која ће прикупљати потписе и мјере које ће иницијативни одбор предузети ради спречавања евентуалних злоупотреба у вези с прикупљањем потписа.
4. Пријаву потписују чланови инцијативног одбора, односно чланови одбора који ће прикупљати потписе.

Члан 66.

Листа потписника грађанске иницијативе садржи:

1) назначење приједлога за који се прикупљају потписи с пријемним бројем надлежног органа,

2) податке о потписницима иницијативе, који се уписују у сљедеће рубрике: редни број потписника грађанске иницијативе, лично име потписника иницијативе (које се исписује читким штампаним словима и потврђује његовим својеручним потписом), адреса потписника иницијативе, јединствени матични број потписника иницијативе, регистарски број личне карте потписника иницијативе,

3) датум и мјесто прикупљања потписа,

4) изјаву иницијативног одбора, односно одбора који је прикупљао потписе да сви потписници на листи имају право учествовања у грађанској иницијативи у складу с законом и да су се само једном потписали на листи, као и напомену о евентуалном повлачењу потписа грађанина и

5) потписе чланова иницијативног одбора, односно одбора који је прикупљао потписе.

 Члан 67.

1. Прикупљање потписа грађана који учествују у грађанској иницијативи траје најдуже 30 дана, рачунајући од дана који је у пријави Министарству унутрашњих послова означен као почетни дан прикупљања потписа.
2. Грађанин се може само једном потписати на листи потписника грађанске иницијативе.
3. Грађанин може свој потпис повући до истека посљедњег дана одређеног за прикупљање потписа.
4. Потпис се повлачи у писменој форми, а одбор за прикупљање потписа констатује то у листи потписника грађанске иницијативе.

Члан 68.

На мјесту гдје се прикупљају потписи текст приједлога за који се прикупљају потписи, овјерен од надлежног органа и означен његовим пријемним бројем, мора бити истакнут тако да буде доступан грађанима.

Члан 69.

Грађанин има право да надлежном органу укаже на пропусте и недостатке у поступку прикупљања потписа за приједлог обухваћен грађанском иницијативом.

Члан 70.

1. Иницијативни одбор доставља листу потписника грађанске иницијативе надлежном органу.
2. Надлежни орган провјерава да ли је листа потписника грађанске иницијативе сачињена у складу с одредбама члана 66. овог закона и да ли је прикупљен потребан број потписа, при чему разматра и евентуалне примједбе грађана на поступак прикупљања потписа.
3. Ако грађанин, односно иницијативни одбор сматра да је надлежни орган неправилно поступио приликом обављања радњи из става 2. овог члана, може поднијети жалбу Врховном суду у року од 15 дана од дана пријема обавјештења надлежног органа.
4. Врховни суд рјешава по жалби из става 3. овог члана у року од 30 дана од пријема жалбе.
5. Одлука Врховног суда по жалби коначна је.

Члан 71.

Кад је листа потписника грађанске иницијативе сачињена у складу са чланом 66. овог закона, а прикупљен је потребан број потписа, надлежни орган дужан је да о приједлогу за који су прикупљени потписи одлучи на начин и по поступку утврђеном Уставом и законом, односно одговарајућим статутом или пословником.

 Члан 72.

1. Кад надлежни орган не прихвати приједлог из члана 63. овог закона, дужан је да о томе обавијести иницијативни одбор.
2. Ако иницијативни одбор сматра да надлежни орган није правилно поступио у случају из става 1. овог члана, може поднијети жалбу Врховном суду у року од 15 дана од дана пријема обавјештења надлежног органа.
3. Врховни суд рјешава по жалби из става 2. овог члана у року од 30 дана од пријема жалбе.
4. Одлука Врховног суда по жалби коначна је.

**VII КАЗНЕНЕ ОДРЕДБЕ**

Члан 73.

1. Новчаном казном у износу од 500,00 КМ до 1.500,00 КМ казниће се за прекршај члан органа за спровођење референдума, односно запослен у органима и институцијама ако:
2. не ажурира податке потребне за израду гласачког списка (члан 23. став 3.),
3. грађанину онемогући да захтијева исправку личних података у изводу из гласачког списка (члан 29. став 1.),
4. не обавијести Републичку комисију о локацији гласачких мјеста на подручју јединице локалне самоуправе ( члан 34. став 2.) и ако у року из члана 34. став 5. не објави која су гласачка мјеста одређена за гласање и гдје гласачи могу да гласају,
5. у просторији одређеној за гласање не уреди посебан простор у којем је осигурана тајност гласања ( члан 35. став 2.),
6. благовремено не осигура да простор одређен за гласачко мјесто буде припремљен и отворен за вријеме гласања. (члан 35 став 3.),
7. не отклони недостатке у гласачком материјалу у року из члана 36. став 2. и не обезбиједи гласачки материјал у периоду прописаном у члану 36. став 3. овог закона,
8. сви чланови гласачког одбора или њихови замјеници не присуствују цијелом процесу гласања укључујући утврђивање резултате гласања на гласачком мјесту (члан 38.),
9. се не одржи ред на гласачком мјесту и његовој околини ( члан 39. став 1.),
10. записник о раду гласачког одбора не садржи податке прописане чланом 40. ст. 2. и 4. овог закона,
11. записник о резултату гласања не садржи податке из члана 53. став 4,
12. се записник и остали материјали са гласања не доставе надлежној комисији у року од 12 сати од затварања гласачког мјеста ( члан 53. став 6.) и
13. о поништавању гласања не обавијести Републичку комисију (члан 59. став 2.).

(2) Новчаном казном у износу од 1.000,00 КМ до 3.000,00 КМ казниће се за прекршај члан органа за спровођење референдума, односно запослен у органима и институцијама ако:

1. онемогући грађанина да гласа лично у јединици локалне самоуправе у којој има пребивалиште (члан 6. став 1.), односно на мјестима које Републичка комисија одреди у иностранству. ( члан 6. став 2.) ,
2. не објави одлуку о расписивању референдума (члан 12. став 2.)
3. онемогући грађанину увид у гласачки списак (члан 21. став 3.),
4. не обезбиједи гласачки списак са подацима прописаним у члану 25. овог закона,
5. не омогући грађанину увид у извод из гласачког списка (члан 29. став 1.),
6. не спроведе гласање на гласачким мјестима сходно члану 33.овог закона,
7. не одреди гласачка мјеста на подручју града, односно општине у року из члана 34. став 1.овог закона,
8. не достави гласачком одбору у року из члана 36. став 1. гласачки материјал укључујући одговарајући број гласачких кутија, гласачких листића и извод из гласачког списка за одређено гласачко мјесто, као и образац записника о раду гласачког одбора,
9. приликом отварања гласачког мјеста не одреди дужности сваком члану гласачког одбора (члан 39. став 4.),
10. на гласачком мјесту и у његовој околини носи оружје или опасне предмете (члан 39. став 8.), односно на гласачком мјесту и у његовој околини донесе и истакне обиљежја и симболе који имају политичку конотацију. (члан 39. став 9.),
11. се током гласања не води записник о раду гласачког одбора ( члан 40. став 1.),
12. се гласање не закључи истеком времена одређеног за гласање, а грађанима који су се затекли на гласачком мjесту у тренутку његовог затварања не омогући да гласају ( члан 42. став 2. ),
13. не објасни гласачу начин гласања и не обезбиједи тајност гласања ( члан 44. став 1.) утиче на одлуку гласача (члан 44. став 2.) или помаже лицу на гласању, на начин који је супротан члану 44. ст. 3., 5. и 6. овог закона,
14. не утврди идентитет гласача на основу важеће личне исправе из члана 45. ст. 2. и 3. овог закона,
15. не омогући гласачко право грађанину који је приступио гласачком мјесту изван свог пребивалишта (члан 46. став 2.),
16. не означи име и презиме гласача у изводу из гласачког списка, на који ће се гласач потписати након чега члан гласачког одбора издаје гласачки листић (члан 47. став 1.) и не утврди да ли потпис гласача на изводу из гласачког списка одговара потпису на личној исправи из члана 45. став 3. овог закона ( члан 47. став 2.),
17. не утврди број гласачких листића на начин прописан чланом 50. став 2,
18. се гласачки листић не одштампа, односно његов изглед није у складу са чланом 51. овог закона,
19. по завршеном гласању не утврди резултате гласања на гласачком мјесту и о томе не састави записник (члан 53. став 1.),
20. се извјештај о спроведеном референдуму не достави органу који је расписао референдум, у року од 15 дана од дана завршетка гласања (54. став 1.) и
21. се не поништи изјашњавање на гласачким мјестима у случају неправилности која је битно утицала на резултате гласања и не одредити датум поновног изјашњавања најкасније у року од седам дана од дана поништавања изјашњавања (члан 59. став 1.).

**VIII ПРЕЛАЗНЕ И ЗАВРШНЕ ОДРЕДБЕ**

Члан 74.

Надзор над примјеном овог закона врши Републичка комисија.

Члан 75.

1. Републичка комисија ће у року од шест мјесеци од ступања на снагу овог закона донијети:
2. правилник о поступку и роковима пријављивања за гласање у иностранству, именовању гласачких одбора, утврђивању броја и распореду гласачких мјеста и спровођењу гласања у иностранству из члана 6. став 3. овог закона,
3. правилник о поступку гласања грађана који због старости, болести, инвалидности, боравка у установама за извршење кривичних и прекршајних санкција и другим установама не могу гласати на редовном гласачком мјесту из члана 6. став 4. овог закона,
4. упутство којим се уређују правила понашања средстава јавног информисања и заинтересованих субјеката у кампањи за спровођење референдума из члана 9. став 7. овог закона,
5. правилник о форми и садржају гласачког списка из члана 22. став 5. овог закона,
6. правилник о роковима и начину закључивања и потврђивања коначног гласачког списка из члана 24. став 2. овог закона,
7. правилник о роковима за достављање података о промјенама у евиденцији грађана који гласају у иностранству из члана 24. став 3. овог закона,
8. упутство о начину и поступку израде извода из гласачког списка за гласаче који су везани за домове због старости, болести или инвалидитета и који се налазе у установама за извршење кривичних и прекршајних санкција или другим установама из члана 30. овог закона,
9. правилник о начину и поступку гласања грађана који се не налазе на закљученом изводу из гласачког списка из члана 32. став 2. овог закона,
10. упутство о начину задуживања гласачких листића и начину контроле гласачких листића и потврди броја примљених гласачких листића из члана 37. став 2. овог закона и
11. упутство о форми и садржају записника о раду гласачког одбора из члана 40. став 3. овог закона.
12. До доношења подзаконских аката из става 1. овог члана сходно се примјењују подзаконски акти донесени на основу изборних прописа уколико нису у супротности са овим законом.

Члан 76.

За рјешавање других питања у вези са спровођењем референдума, која нису уређена овим законом сходно се примјењују изборни прописи.

Члан 77.

Ступањем на снагу овог закона престаје да важи Закон о референдуму и грађанској иницијативи („Службени гласник Републике Српске“, бр. 42/10 и 46/10).

Члан 78.

Овај закон ступа на снагу осмог дана од дана објављивања у "Службеном гласнику Републике Српске".

Број: ПРЕДСЈЕДНИК

Датум: НАРОДНЕ СКУПШТИНЕ

 Др Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О РЕФЕРЕНДУМУ И ГРАЂАНСКОЈ ИНИЦИЈАТИВИ**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. тачка 5. Устава Републике Српске, којом је прописано да Република уређује и обезбјеђује, остваривање и заштиту људских права и слобода и члану 77. Устава којим је прописано да Народна скупштина Републике Српске може одлучити да о појединим питањима из своје надлежности одлуку донесе након претходног изјашњавања грађана на референдуму.

Такође, чланом 32. Устава прописано је да грађани имају право да јавно износе мишљење о раду државних и других органа у организација, да им подносе представке, петиције и приједлоге и да на њих добију одговор.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

 **ПРАВИЛИМА НОРМАТИВНОПРАВНЕ ТЕХНИКЕ**

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

 Према Mишљењу Министарства за европске интеграције и међународну сарадњу број:

**IV РАЗЛОЗИ ЗА ДОНОШЕЊЕ ЗАКОНА**

Закон о референдуму и грађанској иницијативи ('“Службени гласник Републике Српске'', бр. 42/10 и 46/10) донесен је 2010. године. Имајући у виду протек времена од доношења Закона до данас и искуства у спровођењу овог закона заузето је становиште да је неопходно приступити изради нацрта новог закона о референдуму и грађанској иницијативи, којим би се на потпунији и цјелисходнији начин регулисало спровођење референдума у Републици Српској.

Дакле, питање референдума, као уставне материје која је од посебног значаја за Републику Српску и њене грађане, захтијева нови правни оквир који ће понудити рјешења која ће довести до ефикаснијег и економичнијег спровођења референдума у Републици Српској. Тако су овим нацртом закона предвиђени други органи за спровођење референдума у односу на важећи Закон. Референдум спроводе Републичка изборна комисија и градске, односно општинске изборне комисије из разлога што ове комисије имају мандате и искусто у поступку изјашњавања грађана кроз спровођење општих и локалних избора. Исто тако, регулисањем да поступак референдума спроводе наведене комисије избјећи ће се трошкови рада комисија приликом спровођења референдума, утврђених важећим законом. Такође, новина овог закона је гласачки списак, који се формира, води и користи за потребе организације и спровођења републичког и локалног референдума. Поред тога, поступак изјашњавања грађана на референдуму је детаљно прописан, чиме ће се отклонити мањкавости у поступку, уочене у спровођењу закона. На крају, Нацртом закона прописане су и казнене одредбе које важећи закон не садржи, а које ће допринијети превенцији извршења прекршаја приликом спровођења референдума.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Главом I која обухвата чл. 1. до 10. овог приједлога дефинише се предмет закона, односно регулише се, да се републички референдум расписује ради претходног изјашњавања грађана у складу са уставом и локални референдум који се расписује ради претходног изјашњавања грађана о питањима из надлежности скупштине града, односно општине утврђених законом и статутом града, односно општине, дефинише се грађанска иницијатива као један од облика учешћа грађана у процесу доношења одлука, ко има право изјашњавања на референдуму, односно учествовања у грађанској иницијативи.

Утврђује се начин изјашњавања грађана на референдуму, односно учествовања у грађанској иницијативи, начин обезбјеђења средстава за спровођење референдума, тј. да се средства за спровођење референдума обезбјеђују у буџету Републике Српске, односно града или општине, у зависности од тога да ли се спроводи референдум за територију Републике Српске или јединице локалне самоуправе, прописује се јавност поступка спровођења референдума која подразумијева право сваког грађанина да под једнаким условима буде информисан о свим фазама поступка и референдумском питању, право на заштиту права грађана у поступку спровођења референдума и остваривања грађанске иницијативе.

Главом II која обухвата чл. 11. до 20. овог приједлога уређено је расписивање референдума и прописана надлежност органа за расписивање републичког, односно локалног референдума и круг овлашћених предлагача за расписивање републичког, односно локалног референдума, као и рок у коме се референдум треба спровести. Такође је прописан садржај одлуке о расписивању референдума, као и начин њеног објављивања. Одређени су органи за спровођење републичког, односно локалног референдума, као и јавност њиховог рада. Поред тога регулисано је да Републичка изборна комисија закључује споразум са надлежним органима власти Брчко Дистрикта Босне и Херцеговине о спровођењу референдума за грађане Брчко Дистрикта Босне и Херцеговине који имају држављанство Републике Српске, као и поступање уколико се споразум не закључи.

Главом III која обухвата чл. 21. до 32. овог приједлога прописан је гласачки списак који се формира, води и користи за потребе организације и спровођења републичког и локалног референдума. Прописан је садржај гласачког списка, орган који га успоставља и води, те да се гласачки списак води у електронском облику и по службеној дужности. Такође, ова глава Нацрта прописује надлежности Републичке изборне комисије приликом вођења гласачког списка.

Главом IV која обухвата чл. 33. до 57. регулисан је поступак изјашњавања грађана на референдуму,да се гласање спроводи на мјестима која су у складу са изборним прописима одређена као бирачка мјеста**,** прописује се вријеме гласања на гласачком мјесту, садржај референдумског питања, те садржај одговора којим се грађани изјашњавају о референдумском питању. Прописује се начин штампања гласачког листића и његов изглед, начин гласања на референдуму, обавеза гласачког одбора да утврди резултате гласања на гласачком мјесту, као и садржај записника који овај одбор саставља.Такође, утврђују се рокови за достављање извјештаја органа који је расписао референдум, као и рокови и начин објављивања резултата референдума. Утврђује се обавеза надлежног органа да донесе одговарајући акт у року од шест мјесеци од дана одржавања референдума.Такође је, утврђен рок од шест мјесеци у коме се о истом питању не може поново изјашњавати на референдуму.

Главом V која обухвата чл. 58. до 60. овог приједлога прописан је поступак заштите права грађана у поступку спровођења референдума, органи који одлучују у том поступку, као и рокови у којима грађани могу тражити заштиту права, односно рокови за поступање надлежних органа.

Главом VI која обухвата чл. 61. до 72. овог приједлога прописује се поступак остваривања грађанске иницијативе, као и начин образовања иницијативног одбора грађана, потребан број потписника иницијативе који мора садржавати листа потписника, те садржај приједлога акта који је обухваћен грађанском иницијативом. Прописана је и обавеза иницијативног одбора да пријави прикупљање потписа ради остваривања грађанске иницијативе Министарству унутрашњих послова, као и садржај пријаве.Утврђени су и обавезни елементи листе потписника грађанске иницијативе, рок за прикупљање потписа грађана, као и начин повлачења потписа. Предвиђа се обавезно истицање текста приједлога на начин да буде доступан грађанима.

Главом VII која обухвата члан 73. утврђене су казнене одредбе, односно новчане казне за прекршаје које изврше чланови органа за спровођење референдума, односно запослени у органима и институцијама Републике Српске.

Глава VIII која обухвата чл. 74. до 78. овог приједлога, регулише прелазне и завршне одредбе којима се прописује обавеза Републичке комисије за доношење подзаконских аката за спровођење овог закона, примјена одредаба прописа о изборима о питањима која нису уређена овим законом, престанак важења Закона о референдуму**,** те ступање на снагу закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина Републике Српске разматрала је и усвојила Нацрт закона о референдуму и грађанској иницијативи на Седмој редовној сједници Народне скупштине, одржаној 22. децембра 2023. године. Нацрт закона, сходно Закључку Народне скупштине Републике Српске број: 02/1-021-1492/23 од 22. децембра 2023. године („Службени гласник Републике Српске“, број 113/23), упућен је на јавну расправу за чије је организовање и спровођење задужено Министарство управе и локалне самоуправе. Позив за јавну расправу објављен је у дневним новинама и на интернет страници Министарства управе и локалне самоуправе. Јавна расправа је одржана дана 18. јануара 2024. године у Бањој Луци, на којој није било приједлога, примједби и сугестија. Приликом израде текста Приједлога закона разматрали су се приједлози, примједбе и сугестије које су изнесене на сједници Народне скупштине Републике Српске.

Разлике Приједлога закона у односу на Нацрт закона о референдуму и грађанксој иницијативи садржане су у сљедећим одредбама:

1. У члану 6. Приједлога закона (члан 6. Нацрта закона), у ставу 2, послије ријечи: „грађани“, брисан је зарез и ријечи „држављанин Републике Српске, односно Босне и Херцеговине“, ради усклађивања са ставом 1. истог члана.
2. У члану 13. Приједлога закона (члан 13. Нацрта закона), став 2. преформулисан је на начин да гласачке одборе за спровођење републичког, односно локалног референдума образује градска, односно општинска изборне комисија.

Народни посланик Томица Стојановић предложио је да се надлежност за образовање гласачких одбора, када се спроводи републички референдум, пренесе на на градске, односно општинске изборне комисије. С тим у вези, указао је да у Републици Српској има око 2200 гласачких одбора, те да је ово превелики број за Републичку изборну комисију, да сама, у кратком временком року, образује наведени број гласачких одбора. Из тих разлога предложено је да се за образовање гласачких одбора, када се спроводи републички референдум пропише надлежност градске, односно општинске изборне комисије. Након разматрања, предлагач овог закоан је уважио и прихватио наведени приједлог.

1. У члану 22. Приједлога закона (члан 22. Нацрта закона), у ставу 2, ријечи: држављани Републике Српске, односно Босне и Херцеговине“, замијењене су ријечима: „грађани који имају право изјашњавања на референдуму“, ради терминолошког усклађивања са одредбама овог закона.
2. У члану 26. Приједлога закона (члан 26. Нацрта закона), послије ријечи: „грађани“, брисане су ријечи: „држављанин Републике Српске, односно Босне и Херцеговине“, ради терминолошког усклађивања са одредбама овог закона.
3. У члану 28. Приједлога закона (члан 28. Нацрта закона), у ставу 2, ријечи: „орган који је надлежан за промјену пребивалишта и боравишта грађана“, замјењују се ријечима: „Министарство унутрашњих послова“, ради терминолошког усклађивања са одредбама овог закона.
4. У члану 67. Приједлога закона (члан 67. Нацрта закона), у ставу 1, ријечи: „седам дана“, замјењује се бројем и ријечју: „30 дана“.

Народни посланик Томица Стојановић предложио је да се рок за прикупљање потписа грађана који учествују у грађанској иницијативи продужи са седам данам како је прописано Нацртом закона, на 15, 20 или мјесец дана, образлажући да је предложени рок прекратак имајући у виду величину неких општина и број становника, те је питање да ли се за седам може скупити валидан број потписа који је потребан да би се покренула одређена грађанска иницијатива. Након разматрања приједлога, предлагач закона је уважио и прихватио приједлог да прикупљање потписа грађана који учествују у грађанској иницијативи траје најдуже 30 дана, рачунајући од дана који је у пријави Министарству унутрашњих послова означен као почетни дан прикупљања потписа.

1. У члану 73. Приједлога закона (члан 73. Нацрта закона), у ставу 2. послије тачке 1) додна је нова тачка 2) која гласи:

„2) не објави одлуку о расписивању референдума (члан 12. став 2.),“.

Досадашња тачка 2) постала је тачка 3).

Народни посланик Вукота Говедарица је предложио да се пропише прекршајна казна за одговорно лице које не објави одлуку о расписивању референдума у службеном гласилу. Након разматрања, предлагач закона је уважио и прихватио наведени приједлог.

**ПРИЈЕДЛОЗИ ИЗМЈЕНА НАЦРТА ЗАКОНА КОЈИ НИСУ ПРИХВАЋЕНИ**

Народни посланици Миланко Михајилица, Вукота Говедарица, Жељко Дубаравац и Маја Драгојевић Стојић предложили су да се у члану 55. Приједлога закона (члан 55. Нацрта закона) одреди број изашлих гласача потребних за пуноважност референдума.

Приједог није прихваћен из разлога постоји проблем неажурности бирачког списка, односно што је у исти уписано више бирача него што има грађана са правом гласа. Тако, на примјер, лица која добију личну карту се аутоматски уписују у бирачки списак, иако стварно не живе Републици Српској или у јединици локалне самоуправе у којој имају пребивалиште. Такође, треба имату у виду и чињеницу да би значајан број грађана који су уписани у бирачки списак и који не живе у Републици Српској (исти углавном не излазе на референдум и нису заинтеросавани за питања о којим се на истом треба изјашњавати) могао допринијети да референдум не успије (ако би се одредио обавезан проценат излазности за пуноважност референдума) и на тај начин онемогућили доношење било какве одлуке о питањима која су битна за грађане који живе у Републици Српској или јединици локалне самоуправе за чију територију је расписан референдум. Поред тога, слично рјешење нормирано је и у Закону о референдуму и народној иницијативи Републике Србије.

Народни посалници Миланко Михајилица и Вукота Говедарица предложили су да се у Приједлогу закона нормира одредба о обавезности референдума.

Приједлог није прихваћен из разлога што је Уставом Републике Српске, у члану 77, прописано да Народна скупштина Републике Српске може одлучити да о појединим питањима из своје надлежности одлуку донесе након претходног изјашњавања грађана на референдуму.

Народни посланик Недељко Гламочак предложио је да се размисли о могућности спровођења референдума на нивоу мјесне заједнице или одређених насеља за питања која су актуелна за та подручја.

Приједлог није прихваћен, јер је у члану 12. Приједлога закона (члан 12. Нацрта Закона), у ставу 1, прописано да одлука о расписивању референдума садржи нарочито назначење територије за коју се референдум расписује, што подразумијева да се референдум може расписати и за подручје једне или више мјесних заједница или насељених мјеста.

Народни посланик Миланко Михајилица предложио је да се у Приједлогу закона пропише да орган који је расписао референдум не може донијети „одлуку о повлачењу референдума“.

 Приједлог није прихваћен из разлога што се у пракси може догодити ситуација да након расписивања референдума престану разлози због којих је донесена одлука о његовом расписивању.

Исти посланик предложио је да се пропише да се резултати референдума морају обајвити у службеним гласилима.

Приједлог није прихваћен, јер је у члану 54. Приједлога закона (члан 54. Нацрта закона), у ст. 3. и 4, већ прописано да се резултати републичког и локалног референдума објављују у службеним гласилима, најксаније у року од 30 дана од дана констатовања резултата референдума.

Народни посланик Вукота Говедарица предложио је да се задржи важеће законско рјешењу у погледу органа за спровођење референдума.

Приједлог није прихваћен из ралога што је предложено рјешење засновано на чињеници да чланови Републичке изборне комисије и градске, односно општинске изборне комисије, за разлику од ad hoc комисија које су предвиђене важећим законом, имају мандате и искуство у поступку изјашњавања грађана кроз спровођење општих и локалних избора. Исто тако, регулисањем да поступак референдума спроводе наведене комисије избјећи ће се трошкови рада комисија приликом спровођења референдума, утврђених важећим законом.

Народни посланик Томица Стојановић указао је да је поред овог закона, у процедури Нацрт закона о геолошким истраживањима којим предлагач закона укида право јединицама локалне самоуправе да дају сагласност на одређено геолошко истраживање. С тим у вези, може доћи до сљедеће ситуације да се распише референдум који ће за резултат имати да се „заустави геолошко истраживање“. Дакле, са једне стране се укида сагласност јединица локалне самоуправе, а са друге стране грађани те јединице локалне амоуправе су против геолошког истраживања. Предже се да се овим законом прецизира „који поступак важи, односно шта је валидно“.

 Предлагач овог закона се не може изјашњавати о наведеном приједлогу, с обзиром да наведени закон није усвојен, односно да је у процедури, те је непознато да ли ће такво рјешење, на крају бити и усвојено од стране Народне скупштине Републике Српске.

Поред тога, исти посланик дао је примједбу да су чл. 18. и 19. Нацрта закона у супротности један са другим.

Предлагач закона указује да се члан 18. односи на Републичку изборну комисију коју бира Народна скупштина Републике Српске и градску односно општинку изборну комисију, коју бира градска, односно општинска скупштина (као сталне органе за провођење избора чији се чланови, према изборном закону, именују након поступка јавне конкуренције), док се члан 19. односи на гласачки одбор, чији се чланови не бирају након поступка јавне конкуренције, тако да не постоји неусклађеност ова два члана.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕНОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), предлагач је утврдио да је Нацрт закона о референдуму и грађанској иницијативи од интереса за јавност. Нацрт закона је објављен на интернет страници [www.vladars.rs](http://www.vladars.rs), а на који у остављеном року није било примједаба ни сугестија. Такође, одржанa је јавна расправa у вези са Закључком Народне скупштине Републике Српске на којој није било приједлога, примједби и сугестија.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА**

 **ЗАКОНА**

За спровођење овог закона су потребна финансијска средства из буџета Републике Српске, у дијелу који се односи на формирање гласачког списка.